Nóg 'stropers' in wildtuin vasgetrek | Maroela Media
Die polisie se K9-eenheid wat die afgelope naweek die vermeende stropers help opspoor het (Foto: SANParks)
Nóg drie vermeende renosterstropers is Woensdag in die Krugerwildtuin in hegtenis geneem. Dit volg nadat vyf die afgelope naweek aangekeer is nog voordat hulle enige renoster leed kon aandoen.
Isaac Phaahla, woordvoerder vir die wildtuin, sê veldwagters het in die vroeë oggendure die spore van die drie verdagtes gevind en hulle agternagesit. Die polisie se lugvleuel is ook ontbied om uit die lug te help om die verdagtes op te spoor. Een van die verdagtes is kort daarna aangekeer.
Die ander twee verdagtes is laatmiddag vasgetrek en aan die polisie oorhandig. Daar is ook op 'n jaggeweer, ammunisie en strooptoerusting beslag gelê.
Die wildtuin se bestuur loof die veldwagters wat heeldag hard gewerk het om die vermeende stropers op te spoor.
Ná dié onlangse inhegtenisnemings is daar nou altesaam agt stropers wat die afgelope vyf dae in die wildtuin vasgetrek is.
Maroela Media het vroeër berig veldwagters en die polisie se lugvleuel en honde-eenheid was Saterdag op 'n groep van drie vermeende stropers se spoor. Hulle kon daarin slaag om een van hulle aan te keer en het op 'n vuurwapen en byl beslag gelê. Een van die verdagtes is deur 'n olifant doodgetrap terwyl die derde verdagte daarin kon slaag om te vlug en steeds op vrye voet is.
Daar is Sondag tydens 'n roetine-patrollie spore van nóg drie vermeende stropers in die wildtuin gevind. Hulle is ook later vasgetrek.
Welgedaan Sanparke. Die hartseer is dat inhegtenisnemings is tydelik van aard. Binnekort is hul vry en sit hul vernietigingswerk voort!!!!